
	Fletorja Zyrtare
	[image: Stema e Republikes e perfunduar [Converted]]
	 Viti 2015 – Numri 209



UDHËZIM 
Nr. 44, datë 16.10.2015

PËR PROCEDURAT E PRANIMIT DHE REGJISTRIMIT NË PROGRAMET E SPECIALIZIMEVE AFATGJATA, NË FUSHËN E MJEKËSISË, NË UNIVERSITETIN E MJEKËSISË, TIRANË, PËR VITIN AKADEMIK 2015–2016

Në mbështetje të nenit 102 të Kushtetutës, të neneve 18, 70, 71, 77 dhe 89, të ligjit nr. 80/2015, datë 22.7.2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë, të vendimit nr. 808, datë 3.10.2015, të Këshillit të Ministrave, “Për kuotat e pranimit dhe tarifat e shkollimit, në programet e specializimeve afatgjata, të ciklit të tretë të studimeve, në fushën e mjekësisë, për vitin akademik 2015–2016”, dhe të vendimit nr. 1013, datë 10.12.2010, të Këshillit të Ministrave, “Për krijimin e Agjencisë Kombëtare të Provimeve (AKP)”,

UDHËZOJ:

1. Kandidatët, shtetas shqiptarë, brenda vendit dhe kandidatët me kombësi shqiptare nga trojet shqiptare jashtë kufijve të vendit, aplikojnë për një program specializues afatgjatë në fushën e mjekësisë, në Universitetin e Mjekësisë, Tiranë (UMT), në vitin akademik 2015–2016, respektivisht, në zbatim të germës “a” dhe “b”, të pikës 1, të vendimin nr. 808, datë 3.10.2015, të Këshillit të Ministrave, “Për kuotat e pranimit dhe tarifat e shkollimit, në programet e specializimeve afatgjata, të ciklit të tretë të studimeve, në fushën e mjekësisë, për vitin akademik 2015–2016”, nga data 19 tetor 2015 deri në datën 26 tetor 2015. Procedurat e aplikimit, përzgjedhjes dhe konkurrimit bëhen konform rregullores së specializimeve afatgjata në fushën e mjekësisë, të miratuar nga ministri përgjegjës për çështjet e shëndetësisë dhe ministri përgjegjës për çështjet e arsimit, respektivisht me nr. 6636/1 prot., datë 4.12.2014 dhe nr. 9095/1 prot., datë 4.12.2014.
2. Fakulteti i Mjekësisë, Universiteti i Mjekësisë, Tiranë, të organizojë procesin e pranimit dhe të regjistrimit të kandidatëve në specializimet afatgjata në fushën e mjekësisë. Procesi monitorohet nga Ministria e Arsimit dhe Sportit dhe Ministria e Shëndetësisë.
3. Kanë të drejtë të aplikojnë për programet e specializimeve afatgjata, në fushën e mjekësisë, kandidatët që:
a) kanë përfunduar në Republikën e Shqipërisë me sukses studimet dhe janë pajisur me diplomën përkatëse, në një program të integruar të studimeve të ciklit të dytë “Master i shkencave”, si dhe kanë fituar të drejtën e ushtrimit të profesionit në Republikën e Shqipërisë;
b) janë diplomuar jashtë vendit në një program të integruar të studimeve të ciklit të dytë “Master i shkencave” dhe kanë kryer njësimin e diplomës pranë MAS-it, si dhe kanë fituar të drejtën e ushtrimit të profesionit në Republikën e Shqipërisë.
4. Për të aplikuar në programet e specializimit afatgjatë për të cilat janë parashikuar kuota sipas tabelës nr. 1 bashkëlidhur vendimit nr. 808, datë 3.10.2015, të Këshillit të Ministrave, “Për kuotat e pranimit dhe tarifat e shkollimit, në programet e specializimeve afatgjata, të ciklit të tretë të studimeve, në fushën e mjekësisë, për vitin akademik 2015–2016”, kandidatët duhet të kenë përfunduar një program të integruar të studimeve të ciklit të dytë “Master i shkencave” në “Mjekësi të përgjithshme”.
Të gjithë kandidatët duhet të plotësojnë kriteret e parashikuara në rregulloren përkatëse të specializimeve afatgjata në fushën e mjekësisë.
5. Kandidati paraqitet personalisht për të bërë aplikimin dhe dorëzon dokumentacionin e mëposhtëm:
a) Formular aplikimi, sipas modelit të parashikuar në shtojcën nr. 1, bashkëlidhur këtij udhëzimi (kandidatët që aplikojnë për transferim studimesh plotësojnë formularin sipas modelit të parashikuar në shtojcën nr. 1/a);
b) Një letërmotivimi e aplikantit;
c) Fotokopje e dokumentit të identifikimit të vlefshëm, kartë identiteti ose pasaportë;
d) Kopje e njësuar me origjinalin në Republikën e Shqipërisë e diplomës universitare, të programit të studimit të ciklit të parë “Bachelor”, si dhe të ciklit të dytë “Master i shkencave” ose të programit të integruar të studimeve të ciklit të dytë dhe listës/listave të notave. Për rastet e diplomave të huaja paraqitet kopje e njësuar me origjinalin e vërtetimit të njohjes në Republikën e Shqipërisë, e shoqëruar me diplomën/diplomat dhe listën/listat përkatëse të notave ose të një dokumenti tjetër të vlefshëm për regjistrimin në universitet në vendin ku janë kryer studimet, të lëshuar nga institucioni i arsimit të lartë përkatës. Në rast se njohja e diplomës nuk ka përfunduar ende, kandidati paraqet vërtetim që ka dorëzuar dokumentacionin për njohje në MAS dhe duhet të dorëzojë dokumentin e njohjes jo më vonë se data e parashikuar për testimin e informatizuar, si dhe përpara shpalljes së rezultatit përfundimtar nga Komisioni i Vlerësimit.
e) Kopje e njësuar me origjinalin në Republikën e Shqipërisë e dokumentit që vërteton njohjen e gjuhës së huaj, sipas parashikimeve në rregulloren përkatëse të specializimeve afatgjata në fushën e mjekësisë;
f) Fotokopje e noterizuar në Republikën e Shqipërisë, e licencës për ushtrimin e profesionit në Republikën e Shqipërisë dhe e dëshmisë së regjistrimit në urdhrin profesional përkatës;
g) Dëshmi penaliteti e vlefshme;
h) Mandatpagesa për tarifën e konkurrimit prej 5,000 lekësh;
i) Kandidatët që aplikojnë për kuotat e Ministrisë së Drejtësisë, Ministrisë së Mbrojtjes dhe Ministrisë së Punëve të Brendshme, dorëzojnë një letërmbështetëse të ministrisë përkatëse sipas formatit të parashikuar në shtojcën nr. 2, bashkëlidhur këtij udhëzimi;
j) Dy foto personale.
6. Dekanati, brenda datës 27 tetor 2015, shpall në faqen zyrtare web të fakultetit dhe/ose UMT-së listën emërore të kandidatëve të regjistruar për konkurrim, të cilët plotësojnë kriteret për të marrë pjesë ë procesin e konkurrimit. Kandidatët, brenda 2 ditëve nga shpallja, verifikojnë listën emërore dhe, në rast pasaktësish, bëjnë kërkesë për saktësim pranë dekanatit të Fakultetit të Mjekësisë brenda datës 29 tetor 2015. Dekanati pas kryerjes së verifikimeve shpall brenda datës 2 nëntor 2015 listën përfundimtare të kandidatëve, si dhe kalendarin e zhvillimit të intervistave me gojë dhe testimit të informatizuar. Datat e zhvillimit të testimit të informatizuar konsultohen me AKP-në, lidhur me disponibilitetin për zhvillimin e testimit të informatizuar. Listat e studentëve të ndara sipas datave përkatëse të zhvillimit të intervistës me gojë dhe në vijim të testimit të informatizuar përcaktohen me short. Listat përfundimtare dhe kalendari i zhvillimit të testimit të informatizuar i dërgohen AKP-së dhe MAS-së brenda kësaj date sipas formatit të përcaktuar paraprakisht nga AKP-ja. Kandidatët duhet të kryejnë intervistën me gojë dhe më pas testimin e informatizuar.
7. Dekanati ngre brenda datës 6 nëntor 2015 komisionin e vlerësimit. Komisionet e intervistës krijohen në bazë shorti ditën e parashikuar për zhvillimin e intervistës, para zhvillimit të saj. Kombinimi i listës së studentëve që do të intervistohen në një datë të caktuar me një nga komisionet e intervistës të ngritura, përcaktohet me short, një orë përpara zhvillimit të intervistës, në prani të kryetarëve të komisioneve përkatëse. Për hedhjen e shortit dekani ngre një komision të posaçëm.
8. Konkurrimi fillon në datën 6 nëntor 2015, me intervistimet me gojë. Rezultatet e intervistimit me gojë shpallen nga komisioni pas aprovimit nga Ddekani. Dekanati shpall rezultatet përfundimtare të intervistës me gojë në faqen e web të fakultetit përkatës dhe UMT-së, si dhe në ambientet e fakultetit dhe rektoratit brenda 2 ditëve pune nga përfundimi i intervistës me gojë.
9. Testimi i informatizuar fillon në datën 9 nëntor 2015 për kandidatët që kanë kryer intervistën me gojë dhe zhvillohet në Agjencinë Kombëtare të Provimeve (AKP) sipas kalendarit të përcaktuar nga dekanati, bazuar në disponibilitetin e ambienteve të testimit të përcaktuara nga AKP-ja.
10. Ditën e zhvillimit të provimit, kandidatët duhet të kenë parasysh rregullat e mëposhtme:
a) të jenë të pajisur me dokument identiteti (kartë identiteti ose pasaportë), si dhe me një fotokopje të saj;
b) të paraqiten së paku 30 minuta përpara fillimit të provimit/testimit;
c) ndalohet mbajtja dhe përdorimi i celularëve dhe mjeteve të tjetra të komunikimit gjatë zhvillimit të provimit, pasi kjo vlerësohet si kriter skualifikimi;
d) ndalohet duhani dhe konsumimi i ushqimit në mjediset e provimit;
e) ndalohet komunikimi gjatë zhvillimit të provimit.
Sallat e provimit mbikëqyren nga një ose më shumë administratorë, të cilët janë përgjegjës për mbarëvajtjen e provimit/testimit sipas përcaktimeve në rregulloren përkatëse të specializimeve dhe këtij udhëzimi.
11. Agjencia Kombëtare e Provimeve, si autoritet në varësi të Ministrisë së Arsimit dhe Sportit, është përgjegjëse për zhvillimin e provimeve të specializimit në mjekësi.
AKP-ja zbaton procedurat për zhvillimin e provimeve të specializimit, përmes teknologjisë dixhitale.
AKP-ja, lidhur me zhvillimin e provimeve të specializimit, kryen detyrat e mëposhtme: 
a) Dixhitalizon fondin e pyetjeve për çdo specialitet të miratuar nga Komisioni i Vlerësimit;
b) Harton në bashkëpunim me Fakultetin e Mjekësisë të Universitetit të Mjekësisë, Tiranë, grafikun e datave të provimeve;
c) Publikon listat e kandidatëve sipas datës dhe orarit të caktuar për zhvillimin e provimit.
d) Verifikon identitetin dhe dokumentet përkatëse të kandidatëve pjesëmarrës në provimet e specializimit;
e) Siguron kushte të përshtatshme në sallat e provimit për zhvillimin e provimit të specializimit përmes teknologjisë dixhitale;
f) Siguron kushte të përshtatshme për kandidatët me aftësi të kufizuara fizike;
g) Merr masa për hartimin e formatit të testit sipas përcaktimit të bërë nga Komisioni i Vlerësimit;
h) Mban procesverbale për çdo vendimmarrje gjatë procedurave të zhvillimit të provimeve të specializimit, deri në shpalljen e rezultateve;
i) Dërgon rezultatet e provimit të specializimit pranë Universitetit të Mjekësisë, Tiranë.
12. Në përfundim të testimit të të gjithë kandidatëve, komisioni i vlerësimit përgatit listën përmbledhëse të meritës me rezultatet kumulative të intervistës, testimit të informatizuar dhe notës mesatare, duke renditur kandidatët sipas pikëve në rend zbritës, sipas tipologjisë së kuotave të miratuara, sipas tabelës së paraqitur në shtojcën 3 bashkëlidhur. Tabela më sipër miratohet nga dekani dhe shpallet dhe afishohet në vende të dukshme, brenda 2 ditëve nga përfundimi i testimit të informatizuar, në mjediset e njësive kryesore përkatëse, si dhe në faqet web të Fakultetit të Mjekësisë dhe UMT-së, të renditur sipas rendit zbritës të pikëve të grumbulluara nga aplikantët. Vlerësimi me pikë i kandidatëve bëhet konform rregullores përkatëse të specializimeve afatgjata në fushën e mjekësisë. Kandidatët mund ta ankimojnë rezultatin brenda 2 ditëve nga shpallja e listës paraprake. Komisioni i vlerësimit merr në shqyrtim ankimimet dhe prononcohet brenda 3 ditëve me vendimin përkatës, i cili i përcillet dekanit. Ky i fundit shprehet brenda 2 ditësh me vendim të formës së prerë.
13. Zgjedhja e programit të specializimit afatgjatë bëhet brenda dy ditëve nga shpallja e rezultateve përfundimtare, përfshirë dhe procedurat e ankimimit, sipas afateve të përcaktuara në rregulloren e specializimeve. Të drejtën e regjistrimit si fitues e kanë aq persona sa janë edhe kuotat e caktuara në programin e specializimit përkatës, sipas rendit zbritës të pikëve totale.
14. Zgjedhja e specializimit bëhet në mënyrë transparente, nga vetë kandidatët fitues, sipas rendit zbritës të pikëve në listën përfundimtare të ndërtuar në bazë të pikëve të fituara nga çdo kandidat, si dhe në përputhje me kuotat e VKM-së përkatëse, në prani të Komisionit të Vlerësimit, të drejtuar nga dekani ose përfaqësuesi i tij, me praninë e të interesuarve (në grupe me nga 5 konkurrues).
15. Regjistrimi i kandidatëve në programet e specializimit afatgjatë, ku janë shpallur fitues, bëhet brenda 7 ditëve nga data e përzgjedhjes së specializimit.
16. Transferimit e studimeve do të kryhen në zbatim të germës “c”, të pikës 1, të vendimit nr. 808, datë 3.10.2015, të Këshillit të Ministrave, “Për kuotat e pranimit dhe tarifat e shkollimit, në programet e specializimeve afatgjata, të ciklit të tretë të studimeve, në fushën e mjekësisë, për vitin akademik 2015–2016”.
Kandidati, në momentin e aplikimit, veç ca është parashikuar në pikën 5 të këtij udhëzimi, dorëzon dhe kopje të noterizuar të dokumenta-cionit si më poshtë:
a) Planin e plotë të programit të studimit specializues të ndjekur;
b) Vërtetim të listës së notave dhe krediteve të fituara për çdo lëndë dhe detyrim të shlyer, si dhe syllabuset përkatëse për lëndët e shlyera, i cili do të shërbejë për ekuivalentimin e notave të lëndëve të programit të studimit të ndjekur;
c) Vërtetim për periudhat e praktikave dhe frekuentimin e aktiviteteve të parashikuara në programin specializues të ndjekur.
Në momentin e regjistrimit përfundimtar, nëse kandidati është shpallur fitues, dorëzon vërtetimin e çregjistrimit nga programi i mëparshëm specializues, pa të cilin nuk mund të kryhet regjistrimi i studentit.
17. Kandidati transferohet në vit të parë ose të dytë, por jo më lart se viti i dytë i studimeve. Kandidatët që plotësojnë kriteret për t’u transferuar, vlerësohen për periudhën e specializimit të kryer dhe ekuivalentimin e saj, si dhe të krediteve të përfituara gjatë studimeve të mëparshme, duke i përcaktuar vitin se ku mund të transferohet eventualisht kandidati.
Në vijim, nëse numri i kandidatëve që kanë aplikuar dhe që plotësojnë kriteret është më i madh se numri i kuotave të përcaktuara në programin specializues, për të cilin parashikohet kuotë transferimi, kandidatët u nënshtrohen procedurave të konkurrimit si të gjithë kandidatët e tjerë duke konkurruar brenda numrit të kuotave të përcaktuara për transferimet dhe shpërndarjes së tyre.
Për kandidatët që kërkojnë të transferohen nga programe specializimi për të cilat kanë përfituat kuotë të mbuluar nga Ministria e Shëndetësisë apo ministritë e tjera, duhet të merret miratimi paraprak për transferimin nga ministria me të cilën është lidhur kontrata e mëparshme.
Ministria e Shëndetësisë shprehet, gjithashtu, për rastet kur kandidatët kërkojnë të transferohen nga një program specializimi për të cilin nuk kanë lidhur kontratë me Ministrinë e Shëndetësisë në një program specializimi që parashikon kuotë të mbuluar nga Ministria e Shëndetësisë.
Në përfundim të konkurrimit, komisioni i vlerësimit përllogarit pikët totale të kandidatit duke marrë në konsideratë intervistën me gojë, testimin e informatizuar dhe notën mesatare të ponderuar të studimeve universitare të mëparshme në mjekësi. Komisioni përgatit një listë me kandidatët e renditur sipas pikëzimit sipas shtojcës nr. 4, bashkëlidhur këtij udhëzimi, dhe shpall kandidatët fitues për çdo program specializues.
18. Regjistrimi i kandidatëve që transferohen në programet e specializimit afatgjatë, ku janë shpallur fitues, bëhet brenda 7 ditëve nga data e shpalljes. Në mungesë të regjistrimit të kandidatëve për transferimet e studimeve, e drejta e regjistrimit i lind kandidatit të renditur më poshtë në listën e meritës së kandidatëve. Regjistrimi mbyllet në çdo rast brenda afateve të përcaktuara në këtë udhëzim.
Kandidatët që do të regjistrohen në kuadër të kuotave të transferimit duhet të dorëzojnë dhe dokumentin e çregjistrimit nga programi i specializimit nga ku transferohen. Në rastet e transferimit nga programe specializuese jashtë vendit, në pamundësi të depozitimit të vërtetimit të çregjistrimit brenda afateve të parashikuara për regjistrim, kandidati regjistrohet me rezervë deri në depozitimin e vërtetimit përkatës. Nëse kandidati nuk e depoziton dokumentin e çregjistrimit brenda një muaji nga data e shpalljes së fituesve, fakulteti çregjistron kandidatin dhe mund të vijojë me regjistrimin eventual të kandidatit vijues në listën përkatëse.
19. Brenda 5 ditëve pune nga regjistrimi i kandidatëve fitues, UMT-ja i dërgon AKP-së, në rrugë postare, listën e studentëve specializantë të regjistruar, në formë shkresore dhe elektronike në format Excel, me qëllim pajisjen me numër matrikullimi në zbatim të udhëzimit nr. 45, datë 19.12.2011, “Për gjenerimin dhe dhënien e numrave të matrikullimit”, i ndryshuar. Për të gjithë emrat e studentëve të dërguar pas kësaj date nuk do të procedohet me dhënien e numrave të matrikullimit dhe do të kërkohet nga AKP-ja çregjistrimi i tyre.
20. Kandidati nuk mund të ndjekë njëkohësisht dy programe studimi në IAL publike dhe/ose private. AKP-ja pas verifikimit i kërkon IAL-së ta çregjistrojë atë.
21. Për specializantët që kanë përfituar nga kuotat e mbuluara nga Ministria e Shëndetësisë apo nga Ministri të tjera, marrëdhëniet kontraktuale financiare lidhen mes specializantit dhe ministrisë përkatëse sipas parashikimeve në rregulloren përkatëse.
22. Për të gjitha çështjet që nuk trajtohen në këtë udhëzim merret për referencë rregullorja e specializimeve afatgjata në fushën e mjekësisë e miratuar nga ministri përgjegjës për çështjet e arsimit dhe ministri përgjegjës për çështjet e shëndetësisë.
23. Ngarkohet Sekretari i Përgjithshëm, Drejtoria e Arsimit të Lartë dhe Shkencës në Ministrinë e Arsimit dhe Sportit, Agjencia Kombëtare e Provimeve, si dhe Universiteti i Mjekësisë Tiranë, për zbatimin e këtij udhëzimi.
Ky udhëzim hyn në fuqi menjëherë dhe botohet në Fletoren Zyrtare.

MINISTRI I ARSIMIT DHE SPORTIT
Lindita Nikolla

